DTAC รูดหนัก 8% ต่ำสุดในรอบ 15 เดือน โบรกฯชี้เสี่ยงถูกชิงฐานลูกค้าหลังเมินคลื่น 1800 MHz
DTAC รูดหนัก 8% ต่ำสุดในรอบ 15 เดือน โบรกฯชี้เสี่ยงถูกชิงฐานลูกค้าหลังเมินคลื่น 1800 MHz โดย ณ เวลา 15.49 น.อยู่ที่ระดับ 15.49 น. อยู่ที่ระดับ 39.75 บาท ลบ 3.50 บาท หรือ 8.09% ด้วยมูลค่าซื้อขาย 620.23 ล้านบาท
21 มิ.ย. 2561

ผู้สื่อข่าวรายงานว่า บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 15.49 น.อยู่ที่ระดับ 15.49 น. อยู่ที่ระดับ 39.75 บาท ลบ 3.50 บาท หรือ 8.09% ด้วยมูลค่าซื้อขาย 620.23 ล้านบาท ราคาหุ้นปรับตัวลงแรงในรอบ 15 เดือน โดยนับตั้งแต่หุ้นลงไปทดสอบระดับ 39.75 บาท เมื่อวันที่ 10 มี.ค.60

บล.ทิสโก้ ระบุในบทว่า TRUE, ADVANC ได้เปรียบหลังไม่มีใครชิงคลื่น 1800 MHz ขณะที่ DTAC น่าจะสูญเสียจำนวนผู้ใช้บริการ จากความกังวลคุณภาพสัญญาณคลื่นในการบริการ
บล.ฟินันเซีย ไซรัส มองการที่ Mobile Operator ทั้ง 3 รายไม่เข้าประมูลคลื่น 1800 MHz เป็นบวกระยะยาวต่ออุตสาหกรรมในแง่แรงกดดันด้านต้นทุนคลื่นความถี่ที่ลดลงในอนาคตโดยเฉพาะ ADVANC และ TRUE และทำให้กสทช.ต้องกลับไปพิจารณาหลักเกณฑ์ประมูลใหม่ให้เหมาะสมมากขึ้นและเป็นมาตรฐานสำหรับคลื่นอื่นๆในอนาคต
ขณะที่  DTAC ไม่ยื่นประมูลคลื่น 1800 MHz ซึ่งเป็นหนึ่งในคลื่นหลักที่ให้บริการอยู่เป็นการเพิ่มความเสี่ยงต่อการดำเนินธุรกิจ แม้จะทำให้ไม่ต้องแบกภาระต้นทุนใบอนุญาต 2.5 พันลบ.ต่อปี แต่คาดว่าต้องแลกกับค่าใช้จ่ายทางการตลาดและ Handset Subsidy ที่สูงขึ้นเพื่อย้ายลูกค้า 2G และ 4G มาใช้บริการบนคลื่น 2100 MHz และ 2300 MHz รวมถึงอาจเป็นเป้าโจมตีทางการตลาดจากคู่แข่ง
นอกจากนี้ DTAC มีความจำเป็นต้องได้รับอนุมัติจาก กสทช.เพื่อให้บริการต่อในช่วงเยียวยาหลังหมดสัมปทานทั้งคลื่น 850 MHz และ 1800 MHz เพื่อซื้อเวลาเพิ่มในการขยายโครงข่าย 4G คลื่น 2300 MHz ให้มี Coverage ครอบคลุมมากพอและย้ายลูกค้าได้มากที่สุดก่อนจะหยุดใช้งานคลื่นดังกล่าว
ขณะที่ข่าวล่าสุด กสทช. แจ้งว่าอาจไม่ให้มีการเยียวยา จึงเป็นความเสี่ยงและจำเป็นต้อง Roaming ไปใช้โครงข่ายของ ADVANC ซึ่งจะทำให้ต้นทุนเพิ่มขึ้นเช่นกัน เราอยู่ระหว่างทบทวนประมาณการกำไรและราคาเหมาะสมของ DTAC โดยถอดสมมติฐานได้คลื่น 1800 MHz ออก
ยังคงน้ำหนักการลงทุน Overweight สำหรับกลุ่ม Mobile Operator จากแนวโน้มระยะยาวที่ได้ Sentiment เชิงบวกจากแรงกดดันเรื่องต้นทุนคลื่นที่คาดว่าจะลดลงในอนาคต โดยเราเลือก ADVANC (ราคาเหมาะสม 220 บาท) เป็น Top Pick จากคลื่นในมือที่พร้อมที่สุดและโอกาสที่จะกลับมามี Market Share เพิ่มขึ้นในอนาคต ขณะที่อีกตัวเลือกทีน่าสนใจคือ INTUCH (ราคาเหมาะสม 67.50 บาท) จากราคาหุ้นปัจจุบันที่ Discount จาก NAV ของ ADVANC ถึง 25% และเสมือนได้ธุรกิจ THCOM และ Start Up อื่นๆฟรี
ด้านนายปัญญา เวชบรรยงรัตน์ รองประธานเจ้าหน้าที่บริหาร กลุ่มงานพาณิชย์ ดีแทคเร่งออกโปรโมชั่นให้ลูกค้าดีแทค รีบย้าย 2G ไป 3G/4G รับดีแทคเทอร์โบ รีบกดเช็คสิทธิ์ แล้วมาแลกรับเครื่อง เริ่มแล้ววันนี้ ของมีจำนวนจำกัด เปลี่ยนมือถือ 2G ของคุณให้เป็นมือถือ 3G/4G จากดีแทค (รุ่นที่ได้ขึ้นอยู่กับสิทธิ์ของแต่ละหมายเลข) หรือ รับส่วนลดค่าเครื่องทันที สูงสุด 1,000 บาท เมื่อซื้อสมาร์ทโฟนทุกรุ่น สอบถามโทรฟรี *444 หรือตรวจสอบสิทธิ์ฟรีได้ด้วยตัวเองจากหมายเลข *444# รับสิทธิ์ได้ที่ศูนย์บริการดีแทคทั่วประเทศ ทั้งนี้ เพื่อรับกับการที่ลูกค้าที่อยู่บนคลื่น 1800 และ 850 MHz ที่กำลังหมดสัมปทาน
นายก่อกิจ ด่านชัยวิจิตร รองเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กล่าวว่า สำนักงาน กสทช. ได้มีหนังสือเร่งรัดไปยัง บมจ.โทเทิ่ล แอ็คเซ็ส คอมมูนิเคชั่น (DTAC) หรือ ดีแทค ให้รีบดำเนินการประชาสัมพันธ์ให้ประชาชนผู้ใช้บริการโทรศัพท์เคลื่อนที่ในคลื่นความถี่ 850 MHz  และ 1800 MHz ที่จะสิ้นสุดสัญญาสัมปทานในวันที่ 15 ก.ย.61 จำนวนประมาณ 430,000 เลขหมายโอนย้ายไปใช้บริการกับผู้ให้บริการรายอื่นที่รองรับการให้บริการ หรือหากจะใช้บริการกับผู้ให้บริการรายเดิมก็ให้เปลี่ยนไปใช้คลื่นความถี่อื่นเพื่อให้ประชาชนสามารถใช้งานได้อย่างต่อเนื่องไม่สะดุดแม้สัญญาสัมปทานจะสิ้นสุดลง ทั้งนี้ เพื่อเป็นการคุ้มครองประชาชนผู้ใช้บริการ และเป็นการเตรียมคลื่นให้ว่างเพื่อรองรับการประมูล
สำหรับการโอนย้ายค่ายเบอร์เดิม ปัจจุบันสามารถโอนย้ายได้วันละ 60,000 เลขหมาย โดยประชาชนสามารถติดต่อไปยัง CALL Center ของแต่ละค่ายที่ประชาชนต้องการโอนย้ายเข้าไป ซึ่งประชาชนสามารถเช็คสิทธิก่อนย้ายค่ายโดย กด *151*ตามด้วยเลขบัตรประชาชน 13 หลัก ตามด้วยเครื่องหมาย # แล้วกดโทรออก ฟรีทุกเครือข่าย หากไม่ติดเงื่อนไขใดๆ เช่น ไม่มียอดค้างชำระ ก็จะได้รับรหัสแสดงตนทาง SMS ภายใน 10 นาที สามารถนำไปใช้ยื่นสมัครโอนย้ายที่จุดให้บริการของผู้ให้บริการรายใหม่ได้ภายในวันที่ได้รับรหัส ซึ่งการโอนย้ายค่ายด้วยวิธีนี้จะใช้เวลาไม่เกิน 2 วันทำการ